पाकिस्तान में अल्पसंख्यक मामलों के मंत्री की हत्या  
पाक में अल्पसंख्यक मामलों के मंत्री शाहबाज़ भट्टी की गोली मारकर हत्या कर दी गई है। इस्लामाबाद में अज्ञात लोगों ने उनकी कार पर गोलियां बरसाईं।
पाकिस्तान के अल्पसंख्यक मामलों के मंत्री और विवादास्पद ईशनिंदा कानून के मुखर आलोचक शाहबाज भट्टी की बंदूकधारियों ने गोली मार कर हत्या कर दी। बंदूकधारियों ने यहां भट्टी के आवास के समीप उनकी कार पर हमला किया। करीब दो माह में देश में किसी बड़े राजनीतिक नेता की हत्या का यह दूसरा मामला है।  मंत्रिमंडल में एकमात्र ईसाई मंत्री भट्टी स्थानीय समय के अनुसार करीब 11 बज कर बीस मिनट पर सेक्टर आई. आठ स्थित अपने आवास से निकले और कुछ ही देर बाद उनकी कार पर हमला किया गया। भट्टी को पिछले साल से जान से मार डालने की धमकियां मिल रही थीं। टीवी चैनलों की खबर में कहा गया है कि उनके साथ केवल उनका चालक और एक अज्ञात महिला थी, कोई सुरक्षा गार्ड साथ नहीं थे।